Liposcelididae

Liposcelididae er gruppe små insekter som tilhører gruppen støvlus (Psocoptera).  De er ikke parasitter men lever av ulikt dødt organisk materiale, og kan opptre som skadedyr.


== Utseende ==
Vanligvis vingeløse støvlus med forholdsvis langstrakt, flat kropp. De kjennes særlig på at lårene er sterkt utvidete. Hodet er stort og avrundet med ganske små fasettøyne, på oversiden med nettaktig mikroskulptur. Føttene er tre-leddete, på undersiden er hoftene bredt adskilte. De nordeuropeiske artene er alle fullstendig vingeløse, men i andre områder finnes det også vingede arter.


== Levevis ==
Mange av artene er knyttet til lagrede matvarer innendørs. Utendørs kan de finnes blant annet i gamle fuglereir, vepsebol og under barken på døde trær. Disse støvlusene er ofte parthenogenetiske, og hanner er ukjente.


== Skadedyr ==
Denne familien omfatter de støvlusene som er ansett som mest brysomme i hus. De kan gjøre betydelig skade på lagrede produkter dersom luftfuktigheten er relativt høy. Det er også sannsynlig at store bestander av disse insektene kan være en risikofaktor for utløsning av astma, men det er noe usikkert om dette skyldes støvlusene selv eller om store støvlusbestander bare er en indikator på et fuktig miljø med mye soppsporer. De kan også gjøre skade på bøker og på biologiske samlinger, men igjen skjer dette bare dersom fuktigheten er relativt høy. De bekjempes effektivt ved uttørking.


== Utbredelse ==
De fleste av artene hører til i varme områder, men noen av dem er spredt med mennesker over hele Jorden.


== Fossiler ==
Slekten Cretoscelis er kjent fra 100 millioner år gamle ravfossiler. Denne er regnet som søstergruppen til de øvrige Liposcelididae, i motsetning til de nålevende slektene hadde den vinger.


== Systematisk inndeling ==
Systematikken innen gruppen støvlus følger [1]. Nyere systematiske undersøkelser tyder på at denne familien er nært beslektet med gruppen pels- og fjærlus (Phthiraptera) og står mye nærmere til disse enn til andre støvlus.

Insekter (Ectognatha)
Vingede insekter (Pterygota)
Lus (Psocodea)
Støvlus (Psocoptera)
Underorden Troctomorpha
Gruppe Nanopsocetae
Familie Liposcelididae
Underfamilie Embidopsocinae – ca. 65 arter
Slekten Belapha – 2 arter
Slekten Belaphopsocus – 3 arter
Slekten Belaphotroctes Roesler, 1943 – 18 arter, 2 i Europa (Kanariøyene)
Chaetotroctes lenkoi
Embidopsocopsis newi
Slekten Embidopsocus Hagen, 1866 – 39 arter, 2 i Europa
Troctulus machadoi
Underfamilie Liposcelidinae – ca. 120 arter
Slekten boklus,  Liposcelis Motschulsky, 1852 – 35 arter i Europa, minst 3 funnet i Norge:
Liposcelis bostrychophila Badonnel, 1931
Liposcelis brunnea Motschulsky, 1852
Liposcelis corrodens (Heymons, 1909) – ikke funnet i Norge foreløpig, men finnes trolig her
Liposcelis decolor (Pearman, 1925) – regnet som den vanligste boklusen i Europa, funnet i Danmark og Finland, kanskje også i Norge
Liposcelis silvarum (Kolbe, 1888)
Troglotroctes ashmoleorum Lienhard, 1996


== Kilder ==
Ottesen, P.S. (red.) 1993 Norske Insektfamilier og deres artsantall. NINA utredning 055, 40 sider.
Svensson, B.W. og Hall, C. (2010) Nationalnyckeln till Sveriges flora och fauna. Stövsländor, Psocoptera. ArtDatabanken SLU, 204 sider. ISBN 91-88506-68-1
Aanonby, J. 1988. Støvlus – Psocoptera. Presentasjon av en lite kjent insektorden. Norsk entomologisk forening. Insekt-Nytt 13 (2) , side 5-10.
Fauna Europaea, utbredelsesdatabase over europeiske dyr
Liste over artene, fra Psocodea species file online


== Eksterne lenker ==
(en) Liposcelididae i Encyclopedia of Life 
(en) Liposcelididae i Global Biodiversity Information Facility 
(no) Liposcelididae hos Artsdatabanken 
(sv) Liposcelididae hos Dyntaxa 
(en) Liposcelididae hos Fauna Europaea 
(en) Liposcelididae hos Fossilworks 
(en) Liposcelididae hos ITIS 
(en) Liposcelididae hos NCBI 
(en) Kategori:Liposcelididae – bilder, video eller lyd på Wikimedia Commons 
Liposcelididae – detaljert informasjon på Wikispecies 
Norsk Entomologisk forening – for deg som vil lære mer om insekter.
Tree of life – Støvlus (engelskspråklig)